MBKET-ASP กำไรสะบัดช่อ.!
หุ้นโบรกเกอร์ที่ก่อนหน้านี้ถูกมองข้ามหัวมาตลอด...หลังจาก 2 โบรกเกอร์ขนาดใหญ่ทำผลงาน Q3/64 กำไรพุ่งกระฉูด...
หุ้นโบรกเกอร์ที่ก่อนหน้านี้ถูกมองข้ามหัวมาตลอด...หลังจาก 2 โบรกเกอร์ขนาดใหญ่ทำผลงาน Q3/64 กำไรพุ่งกระฉูด...
2 พ.ย. 2564

จุดประกายหุ้นโบรกเกอร์ที่ก่อนหน้านี้ถูกมองข้ามหัวมาตลอด…ให้ได้รับการเหลียวแลจากนักลงทุนอีกครั้ง หลังจาก 2 โบรกเกอร์ขนาดใหญ่ทำผลงานไตรมาส 3/2564 กำไรพุ่งกระฉูด…
โดยทั้ง 2 โบรกเกอร์ เปรียบเสมือนตัวแทนของนักลงทุนรายย่อยและนักลงทุนรายใหญ่ อย่างบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET ถือเป็นตัวแทนของนักลงทุนรายย่อย เพราะมีลูกค้าที่เป็นนักลงทุนรายย่อยใช้บริการเยอะ ขณะที่บริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP ก็เป็นศูนย์รวมของบรรดาเซียน ๆ ทั้งหลาย หรือนักลงทุนรายใหญ่นั่นเอง
บ่งบอกว่า แม้โควิดจะอาละวาดหนัก ก็ไม่สะเทือนธุรกิจโบรกเกอร์ ซึ่งสะท้อนมาเป็นกำไรที่โตสะบัดช่อ..!!
อย่าง MBKET โชว์กำไรโตระเบิดเถิดเทิง 167.21% อยู่ที่ 183.64 ล้านบาท จากช่วงเดียวกันของปีก่อนทำได้ 68.73 ล้านบาท…
หลัก ๆ มาจากรายได้ค่านายหน้า หรือค่าคอมมิชชั่นที่เพิ่มขึ้น 55.79% อยู่ที่ 614.38 ล้านบาท แบ่งเป็น ค่านายหน้าจากการซื้อขายหลักทรัพย์ 569.08 ล้านบาท เพิ่มขึ้น 59.66% เนื่องจากมูลค่าการซื้อขายเฉลี่ยของตลาดหลักทรัพย์เพิ่มขึ้นจาก 56,139.43 ล้านบาทต่อวัน เป็น 92,912.47 ล้านบาทต่อวัน หรือเพิ่มขึ้น 65.50% ขณะที่สัดส่วนของนักลงทุนรายย่อย ซึ่งเป็นรายได้หลักของบริษัท เพิ่มขึ้นจาก 45% เป็น 45.68% ส่งผลให้มูลค่าการซื้อขายเฉลี่ยของนักลงทุนรายย่อยเพิ่มขึ้นจาก 25,260.99 ล้านบาทต่อวัน เป็น 42,445.50 ล้านบาทต่อวัน หรือเพิ่มขึ้น 68.03%
ค่านายหน้าจากการซื้อขายสัญญาซื้อขายล่วงหน้า 44.50 ล้านบาท เพิ่มขึ้น 17.28% และค่านายหน้าอื่น ซึ่งส่วนใหญ่เป็นค่านายหน้าจากบริการไอพีโอ เพิ่มขึ้น 0.79 ล้านบาท หรือเพิ่มขึ้น 100%
ขณะที่รายได้ค่าธรรมเนียมหรือค่าฟี เพิ่มขึ้น 224.59% อยู่ที่ 47.68 ล้านบาท เนื่องจากค่าธรรมเนียมการจัดจำหน่ายหลักทรัพย์เพิ่มขึ้น 18.96 ล้านบาท ค่าที่ปรึกษาทางการเงินเพิ่มขึ้น 2.80 ล้านบาท และค่าธรรมเนียมและบริการอื่นเพิ่มขึ้น 11.23 ล้านบาท
ส่วนรายได้อื่นเพิ่มขึ้น 19.83% อยู่ที่ 193.29 ล้านบาท มาจากรายได้ดอกเบี้ยเงินให้กู้ยืมเพื่อซื้อหลักทรัพย์เพิ่มขึ้น 65.21 ล้านบาท และรายได้อื่นเพิ่มขึ้น 2.08 ล้านบาท
ฟาก ASP ก็ไม่น้อยหน้า โชว์กำไรโต 83% อยู่ที่ 196.91 ล้านบาท จากช่วงเดียวกันของปีก่อนทำได้ 107.71 ล้านบาท…
สาเหตุมาจากรายได้ค่านายหน้าจากการซื้อขายหลักทรัพย์เพิ่มขึ้น 66% อยู่ที่ 288.95 ล้านบาท จากปริมาณการซื้อขายหลักทรัพย์เฉลี่ยต่อวันของบริษัทเพิ่มขึ้นจาก 2,088 ล้านบาท เป็น 3,652 ล้านบาท
ส่วนรายได้ค่าธรรมเนียมและบริการเพิ่มขึ้น 155.69 ล้านบาท หรือ 76% ส่วนใหญ่มาจากการเพิ่มขึ้นของรายได้ค่าธรรมเนียมจัดการจัดจำหน่าย ค่าธรรมเนียมที่ปรึกษาทางการเงิน ค่าธรรมเนียมการขายหน่วยลงทุน ค่านายทะเบียนและค่าธรรมเนียมการบริหารกองทุนรวม
จะเห็นว่าทั้ง MBKET และ ASP ในไตรมาสนี้ ฟันกำไรพุงกางกันทีเดียว…ซึ่งถ้าดูจาก 2 โบรกเกอร์นี้ น่าสนใจโบรกเกอร์อื่น ๆ ก็คงมีผลการดำเนินงานไม่ต่างกัน…
แต่ตัวเลขกำไรที่เห็นในไตรมาส 3 นี้ มาจากมูลค่าการซื้อขายเฉลี่ยของตลาดหลักทรัพย์ที่เพิ่มเป็น 92,912.47 ล้านบาทต่อวัน แต่ในไตรมาส 4 ผ่านมาแล้ว 1 เดือน มูลค่าการซื้อขายเฉลี่ยลดลงเหลือประมาณ 60,000 ล้านบาทต่อวัน
นั่นหมายความว่า กำไรกลุ่มโบรกเกอร์ในไตรมาส 4 อาจไม่ฟู่ฟ่าเหมือนไตรมาส 3 นะ…ซึ่งใครจะทนทานมากกว่ากัน…ขึ้นอยู่กับฝีมือแล้วล่ะ…
…อิ อิ อิ…